Port Alberni

Port Alberni je mesto v provincii Britská Kolumbia v Kanade. Sídli v ňom regionálny okres Alberni-Clayoquot. Mesto má 17 743 a jeho aglomerácia 25 396 obyvateľov.

Port Alberni leží v údolí Alberni Valley na začiatku zátoky Alberni Inlet, najväčšej zátoky na Vancouverovom ostrove. Mesto je nazývané Lososím hlavným mestom sveta, rovnako ako neďaleké mesto Campbell River.

História mesta 
Mesto je pomenované podľa španielskeho dôstojníka, kapitána Dona Pedro de Alberni, ktorý bol veliteľom pevnosti San Miguel pri dnešnom meste Nootka na západnom pobreží ostrova v rokoch 1790 až 1792. Západné pobrežie Vancouverovho je tradičným kmeňovým územím indiánskeho kmeňa Nootka.

Prví európski osadníci sem prišli so spoločnosťou Anderson Company (zaoberajúcou sa ťažbou dreva) v roku 1860 z Londýna. Prvá píla síce zlyhala, no niekoľko ďalších bolo postavených v 80. rokoch 19. storočia. Bola to prvá píla v Britskej Kolumbii. Mesto bolo založené v roku 1912 s príchodom železnice Esquimalt and Nanaimo Railway, plánovanej výstavby Canadian National Railway a položenia tichooceánskeho telegrafného kábla Trans-Pacific v meste Bamfield.

V kanáli Alberni Canal sa usadil banícky priemysel a veľa menších rybárskych prístavov, ktoré boli závislé od hlavného prístavu v Port Alberni. Drevospracujúci priemysel bol v oblasti dominantnou silou, zameriaval sa najmä na spracovanie douglasovej borovice a tuje riasnatej . V roku 1964 bolo mesto zasiahnuté dvomi vlnami cunami. Poškodených bolo 375 domov a 55 ich bolo zničených, no nedošlo k žiadnym zraneniam ani úmrtiam. V roku 1967 sa mestá Alberni (na severe) a Port Alberni (na juhu) zlúčili do jedného mesta, Port Alberni. V údolí Alberni Valley je múzeum so značným počtom historických exponátov.

Hovorí sa, že Port Alberni je najdaždivejšie mesto v provincii. Na jazere Sproat Lake je hangár pre najväčšie lietadlo pre hasenie požiarov na svete – Martin Mars.

Geografia 
Smerom na západ leží vo vzdialenosti 10 km jazero Sproat Lake. Mesto leží v leží v údolí Alberni Valley, ktoré je zo všetkých strán obklopené horami. Mesto vďačí sa svoj súčasný tvar svojmu bývalému postaveniu dvojmesta, dvojici mestských centier a značného počtu zátok a strží, ktoré rozdeľujú Port Alberni na dve polovice:
 Oblasť bývalého mesta Alberni sa dnes nazýva North Port a nachádza sa medzi diaľnicou Highway 4 a ulicou Gertruda Street. V jeho juhovýchodnej časti sa nachádza historická budova miestnej pošty. Značná časť rozvoja a výstavby zlúčeného mesta Port Alberni sa odohráva v tejto oblasti, najmä smerom na východ od stredu (downtownu) mesta.
 Pôvodná oblasť mesta Port Alberni sa dnes volá South Port alebo Uptown a nachádza sa 3 km na juh od Gertrude Street a 3rd Avenue. Za poslednú dekádu zaznamenala istý úpadok, keďže sa nachádza dosť ďaleko od diaľnice. Mesto sa snaží o jeho obnovu a presviedča obyvateľov aby sa začali sťahovať aj do tejto tejto historickej oblasti. V roku 2004 podstúpila historická budova miestneho divadla Capitol Theatre rozsiahlu renováciu a divadlo sa zaskvelo ako vznešená, no aj moderná spomienka na minulosť. Často sa v ňom hrajú divadelné predstavenia. V tejto časti sa nachádza aj Harbour Quay, pobrežná oblasť plná obchodov a parkov. Je tu aj železničná stanica a Maritime Discovery Center.

Demografia 
Podľa sčítania ľudu z roku 2004 má Port Alberni spolu s jeho predmestiami Cherry a Beaver Creek 26 569 obyvateľov.

Ekonomika 

Najviac obyvateľov mesta pracuje v lesohospodárskom priemysle. V údolí sídli papiareň Catalyst Paper, celulózka a niekoľko menších píl. Na jeho červenej ílovitej pôde je aj niekoľko fariem. Ťažba dreva ešte stále prebieha, no v priebehu rokov sa jej objem zmenšuje, čo má za následok pokles hospodárskeho rastu. Recesiu sa podarilo zastaviť a mesto sa snaží preorientovať na poskytovanie turistických služieb.

Port Alberni je aj ako prestupnou stanicou pre tých, čo cestujú na západné pobrežie ostrova, vrátane miest Ucluelet, Tofino a národného parku Pacific Rim National Park. Keďže ceny tovaru sú v odľahlých oblastiach ostrova vysoké, turisti často nakúpia zásoby už v Port Alberni. Tento jav spôsobil nekontrolovanú zástavbu pozdĺž diaľnice Highway 4, vrátane výstavby nových nákupných stredísk a supermarketov.

V posledných piatich rokoch začalo v údolí Alberni Valley podnikať niekoľko eko-turistických spoločností, ktoré ťažia z polohy mesta na okraji divočiny a relatívnej blízkosti Vancouveru a Victorie.

Mestské atrakcie 

Port Alberni je vyhľadávané pre jeho prírodnú krásu, jeho polohu pod horou Mount Arrowsmith a horami, ktoré ho takmer celé obklopujú. Leží 1,5 hodiny cesty autom od národného parku Pacific Rim National Park. Je tiež obľúbeným miestom pre rybárov, vo vodách v jeho okolí sa vyskytuje päť druhov lososa, americký pstruh a platýs. V meste sa nachádza národné historické miesto, píla McLean Saw Mill, ktorého súčasťou je aj parná železnica vedúca od prístavu v downtowne až nahor do údolia Alberni Valley.

Na jazere Sproat Lake má svoj domov Martin Mars, najväčšie lietadlo pre hasenie požiarov na svete. Jazero je v lete populárnym cieľom pre miestnych obyvateľov a majiteľov chatiek na okolí.

Na okolí mesta je niekoľko z najlepších turistických trás na Vancouverovom ostrove. V údolí Alberni Valley je vyše 100 turistických chodníkov a cyklotrás pre horské bicykle.

Šport 
V Port Alberni sídli juniorský hokejový tím Alberni Valley Bulldogs, hrajúci v BCHL.

Partnerské mesto 
 Abashiri, Japonsko

Referencie

Externé odkazy 
 Stránka mesta Port Alberni 
 Stránka o hore Mount Arrowsmith  
 Stránka spoločnosti Flying Tankers Inc.

Zdroj 

 
Mestá v Britskej Kolumbii
Prístavné mestá v Kanade